b'\n_START_ARTICLE_\nTalvisodan pommitukset Porissa\n_START_PARAGRAPH_\nTalvisodan pommitukset Porissa kohdistuivat kaupungin keskustaan nelj\xc3\xa4n\xc3\xa4 p\xc3\xa4iv\xc3\xa4n\xc3\xa4 joulukuun 1939 ja helmikuun 1940 v\xc3\xa4lisen\xc3\xa4 aikana. Sen lis\xc3\xa4ksi Porin maalaiskunnassa sijainnutta M\xc3\xa4ntyluodon satamaa pommitettiin 28 kertaa._NEWLINE_Porin ja M\xc3\xa4ntyluodon pommituksiin osallistui yhteens\xc3\xa4 126 Neuvostoliiton It\xc3\xa4meren laivaston ilmavoimien pommikonetta. Ne lensiv\xc3\xa4t Virossa sijainneesta Paldiskin tukikohdasta. Pommeja pudotettiin yhteens\xc3\xa4 122 tonnia._NEWLINE_Pommituslentojen erikoisuuksiin kuului lent\xc3\xa4jille annettu m\xc3\xa4\xc3\xa4r\xc3\xa4ys olla pudottamatta pommeja keskustan pohjoispuolella sijaitsevalle Toejoelle. Silloin viel\xc3\xa4 Ulvilan kuntaan kuulunut alue oli v\xc3\xa4h\xc3\xa4varaisten ty\xc3\xb6l\xc3\xa4isten asuinseutua. Toejoen sijaan pommituksen kohteeksi joutui keskustan kupeessa sijainnut puutaloista koostuva V kaupunginosa._NEWLINE_Poriin kohdistuneet ilmahy\xc3\xb6kk\xc3\xa4ykset loppuivat jo pari viikkoa ennen talvisodan p\xc3\xa4\xc3\xa4ttymist\xc3\xa4. Maaliskuun aikana kaupunkia ei en\xc3\xa4\xc3\xa4 pommitettu. T\xc3\xa4m\xc3\xa4n katsotaan johtuneen helmikuussa toimintansa aloittaneesta S\xc3\xa4kyl\xc3\xa4n lentotukikohdasta. Pyh\xc3\xa4j\xc3\xa4rven j\xc3\xa4\xc3\xa4lt\xc3\xa4 operoinut Lentolaivue 28 perustettiin suojaamaan Porin, Rauman ja Turun kaupunkeja sek\xc3\xa4 niiden satamia._NEWLINE_Jatkosodan aikana Poria ei en\xc3\xa4\xc3\xa4 pommitettu, johtuen saksalaisten hallussa olleen Porin lentokent\xc3\xa4n vahvasta ilmatorjunnasta sek\xc3\xa4 Viron menett\xc3\xa4misen vuoksi pidentyneist\xc3\xa4 lentomatkoista.\n_START_SECTION_\nHelmikuun 1940 tuhoisa pommitus\n_START_PARAGRAPH_\nTuhoisin kaupungin keskustaan kohdistunut pommitus tapahtui 2. helmikuuta 1940. Aamup\xc3\xa4iv\xc3\xa4n aikana sai surmansa yhteens\xc3\xa4 21 ihmist\xc3\xa4. Yhteens\xc3\xa4 20 lentokoneesta koostunut laivue pommitti ensin M\xc3\xa4ntyluodon satamaa ja k\xc3\xa4\xc3\xa4ntyi sen j\xc3\xa4lkeen kohti kaupunkia. Keskustassa se pudotti noin 200 pommia Satakunnan keskussairaalan ja Seikun sahan v\xc3\xa4liselle alueelle._NEWLINE_Yksi pommeista osui suoraan Rosenlewin tehtailla olleeseen sirpalesuojaan ja surmasi 14 ty\xc3\xb6ntekij\xc3\xa4\xc3\xa4. Yksitoista heist\xc3\xa4 oli naisia ja kolme miehi\xc3\xa4. Rosenlewin uhreista osa on haudattu K\xc3\xa4pp\xc3\xa4r\xc3\xa4n hautausmaalla sijaitsevaan yhteishautaan._NEWLINE_Helmikuun 2. p\xc3\xa4iv\xc3\xa4n pommitukset vaativat lis\xc3\xa4ksi muualla kaupungissa seitsem\xc3\xa4n uhria, joista kaksi oli miehi\xc3\xa4 ja viisi naisia.\n_START_SECTION_\nM\xc3\xa4ntyluodon sataman pommitukset\n_START_PARAGRAPH_\nEnsimm\xc3\xa4inen suuria vahinkoja aiheuttanut hy\xc3\xb6kk\xc3\xa4ys M\xc3\xa4ntyluotoon tapahtui joulukuun 22. p\xc3\xa4iv\xc3\xa4n\xc3\xa4 1939 ja sen j\xc3\xa4lkeen satamaa pommitettiin parin p\xc3\xa4iv\xc3\xa4n v\xc3\xa4lein. Pommikoneet saapuivat yleens\xc3\xa4 8\xe2\x80\x939 aikoihin aamulla, joka johti siihen, ett\xc3\xa4 satamassa alettiin ty\xc3\xb6skentelem\xc3\xa4\xc3\xa4n vain \xc3\xb6isin._NEWLINE_Mittavilta henkil\xc3\xb6vahingoilta M\xc3\xa4ntyluodossa v\xc3\xa4ltyttiin, mutta pommitukset aiheuttivat suuria materiaalisia vahinkoja. Hy\xc3\xb6kk\xc3\xa4yksiss\xc3\xa4 tuhoutui muun muassa sataman ruokala sek\xc3\xa4 kaksi suurta varastomakasiinia._NEWLINE_Lis\xc3\xa4ksi pommit vaurioittivat rautatiet\xc3\xa4, junanvaunuja, lautatapuleja sek\xc3\xa4 puhelin- ja lenn\xc3\xa4tinlinjoja. Satamassa olleista laivoista osumia saivat ainakin S/S Rigel sek\xc3\xa4 S/S Bore III ja S/S Bore IV.\n_START_SECTION_\nIlmatorjunta\n_START_PARAGRAPH_\nTalvisodan aikana Poria ja M\xc3\xa4ntyluotoa suojasivat S\xc3\xa4kyl\xc3\xa4n lentotukikohdan lis\xc3\xa4ksi my\xc3\xb6s vuonna 1935 rakennettu Reposaaren linnake sek\xc3\xa4 seudulle sijoitetut rannikkopatterit. Ne onnistuivatkin pudottamaan yhden ven\xc3\xa4l\xc3\xa4isen pommikoneen Reposaaren l\xc3\xa4nsipuolelle.'